ประกันต่อยึกยักจ่ายเคลมน้ำท่วม
สมาคมฯนัดถกสมาชิกรับมือมั่นใจไร้ปัญหาจ่ายหมดปี&#8217;56
3 ม.ค. 2556

สมาคมฯนัดถกสมาชิกรับมือมั่นใจไร้ปัญหาจ่ายหมดปี’56
สมาคมประกันวินาศภัย นัดถกแก้ปัญหารีอินชัวเรอร์ส่อแววเบี้ยจ่ายสินไหมน้ำท่วม
นายพุทธิพงษ์ ด่านบุญสุต ประธานคณะกรรมการกฎหมายและกฎระเบียบ สมาคมประกันวินาศภัยไทย เปิดเผยว่า ภายในเดือน ก.พ.นี้ ทางคณะกรรมการฯ จะเชิญบริษัทสมาชิกมาหารือและให้ข้อมูลเกี่ยวกับการจ่ายค่าสินไหมน้ำท่วมที่ยังค้างอยู่ของบริษัทรับประกันภัยต่อต่างชาติ หรือรีอินชัวเรอร์ เนื่องจากขณะนี้ทราบว่ามีปัญหาการปฏิเสธการจ่ายค่าสินไหม
“ตอนนี้ทางคณะกรรมการฯ กำลังจับตาดูอยู่ เพราะมีรีอินชัวเรอร์บางรายเริ่มมีข้อหารือเข้ามาว่า เหตุการณ์น้ำท่วมใหญ่เมื่อปลายปี 2554 นั้น เป็นเพียงแค่หนึ่งเหตุการณ์เดียว หรือมากกว่าหนึ่งเหตุการณ์ ซึ่งมีผลต่อการจ่ายค่าสินไหมด้วย ทำให้มีรีอินชัวเรอร์บางรายใช้เป็นข้ออ้างว่าเป็นเพียงเหตุการณ์เดียว จึงไม่ยอมจ่ายค่าสินไหมให้หรือจ่ายล่าช้า ซึ่งเป็นรีอินชัวเรอร์ขนาดไม่ใหญ่และอยู่ในภูมิภาคตะวันออกกลาง” นายพุทธิพงษ์
ทั้งนี้ สุดท้ายแล้วไม่ว่าจะนับเป็นกี่เหตุการณ์เกิดขึ้นก็ตาม รีอินชัวเรอร์ก็ต้องจ่ายค่าสินไหมรอบแรกให้ครบเต็มจำนวนก่อน ไม่สามารถใช้เป็นข้ออ้างได้ 
อย่างไรก็ตาม ทางคณะกรรรมการฯ จะต้องรอดูข้อมูลและค่าสินไหมน้ำท่วมทั้งหมด และรอให้มีการต่อสัญญาประกันภัยต่อปี 2556 ให้เรียบร้อยก่อน
นายพุทธิพงษ์ กล่าวว่า ปัญหาการจ่ายค่าสินไหมน้ำท่วมคาดว่าจะได้ข้อสรุปก็ประมาณไตรมาส 3 นี้ เนื่องจากยังมีความเสียหายที่เกิดขึ้นในรอบที่ 2 และ 3 อีก โดยเฉพาะความเสียหายที่เกิดจากธุรกิจหยุดชะงัก ซึ่งต้องอาศัยผู้เชี่ยวชาญจากต่างประเทศในประเมิน เช่น ของกลุ่ม ปตท. และกลุ่มเอสซีจี ทำให้ต้องใช้เวลานานกว่าปกติ แต่ในส่วนของลูกค้ารายย่อยคาดว่าจ่ายสินไหมได้ครบเกือบ 100% แล้ว
นายจีรพันธ์ อัศวะธนกุล นายกสมาคมประกันวินาศภัยไทย กล่าวว่า ขณะนี้บริษัทประกันภัยได้จ่ายค่าสินไหมน้ำท่วมให้กับลูกค้ารายย่อย ลูกค้าเอสเอ็มอีไปแล้วประมาณ 99% ส่วนที่ยังค้างจ่ายเป็นลูกค้ารายใหญ่ เนื่องจากต้องมีการตรวจสอบข้อมูลอย่างละเอียด สาเหตุจึงไม่ได้เกิดจากความล่าช้าของบริษัทประกันภัยเพียงอย่างเดียว 
อย่างไรก็ดี เชื่อว่าการเคลมค่าสินไหมน้ำท่วม จะสามารถเสร็จได้ภายในปี 2556 ซึ่งมูลค่าสินไหมที่ยังค้างจ่ายอยู่นั้นคิดเป็นมูลค่าประมาณ 1 แสนล้านบาท จากวงเงินความเสียหายทั้งหมด 4.8 แสนล้านบาท